CELEX: 62019TN0400
Language: mt
Date: 2019-06-28 00:00:00
Title: Kawża T-400/19: Rikors ippreżentat fit-28 ta’ Ġunju 2019 — Iccrea Banca vs CRU

12.8.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 270/52
            
         
      Rikors ippreżentat fit-28 ta’ Ġunju 2019 — Iccrea Banca vs CRU
      (Kawża T-400/19)
      (2019/C 270/54)
      Lingwa tal-kawża: it-Taljan
      
         Partijiet
      
      
         Rikorrent: Iccrea Banca SpA Istituto Centrale del Credito Cooperativo (Ruma, l-Italja) (rappreżentanti: P. Messina, F. Isgrò u A. Dentoni Litta, avukati)
      
         Konvenut: Comitato di risoluzione unico
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  A)
               
               
                  Prinċipalment:
                  
                              —
                           
                           
                              tannulla d-Deċiżjoni tal-Bord Uniku ta’ Riżoluzzjoni SRB/ES/SRF/2019/10 tas-16 ta’ April 2019 u, jekk ikun il-każ, tal-annessi tagħha, kif ukoll id-deċiżjonijiet ulterjuri eventwali tal-Bord Uniku ta’ Riżoluzzjoni, anki jekk għadhom mhux magħrufa, li fuq il-bażi tagħhom il-Banca d’Italia adotta d-deċiżjonijiet Nru 0543938/19 tal-24 ta’ April 2019 u Nru 0733800/19 tas-7 ta’ Ġunju 2019,
                           
                        
                              —
                           
                           
                              tikkumpensa lil Iccrea Banca għad-dannu kkawżat lilu mill-Bord Uniku ta’ Riżoluzzjoni fl-eżerċizzju tal-funzjonijiet tiegħu ta’ ffissar tal-kontribuzzjonijiet dovuti mir-rikorrent, liema danni jikkonsistu fil-pagamenti ewlenin sostnuti minn Iccrea Banca.
                           
                        
            
                  B)
               
               
                  Sussidjarjament, fil-każ li d-domandi prinċipali kellhom jiġu miċħuda:
                  
                              —
                           
                           
                              tiddikjara l-Artikolu 5(1)(a) u (f) tar-Regolament ta’ Delega tal-Kummissjoni (UE) 2015/63 tal-21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (1) invalidu minħabba ksur tal-prinċipji fundamentali tad-dritt Komunitarju, b’mod partikolari l-prinċipji ta’ ugwaljanza fit-trattament, ta’ nondiskriminazzojni u ta’ proporzjonalità, hekk kif stabbiliti fl-Artikolu 2 TUE u interpretati mill-Qorti tal-Ġustizzja tal-Unjoni Ewropea.
                           
                        
            
                  C)
               
               
                  Fi kwalunkwe każ, tikkundanna lill-Bord Uniku ta’ Riżoluzzjoni għall-ispejjeż.
               
            
         Motivi u argumenti prinċipali
      
      Ir-rikors huwa dirett kontra d-deċiżjoni tal-Bord Uniku ta’ Riżoluzzjoni SRB/ES/SRF/2019/10 tas-16 ta’ April 2019 u l-annessi tagħha kif ukoll id-deċiżjonijiet ulterjuri eventwali tal-Bord Uniku ta’ Riżoluzzjoni, anki jekk għadhom mhux magħrufa, li fuq il-bażi tagħhom ġew iddeterminati l-kontribuzzjonijiet dovuti mir-rikorrent taħt ir-Regolament ta’ Delega tal-Kummissjoni (UE) 2015/63 tal-21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni.
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv ibbażat fuq nuqqas ta’ istruttorja, fuq żball ta’ evalwazzjoni fattwali, ksur u applikazzjoni żbaljata tal-Artikolu 5(1)(a) tar-Regolament 2015/63 kif ukoll fuq il-ksur tal-prinċipji ta’ nondiskriminazzjoni u ta’ amministrazzjoni tajba.
                  
                              —
                           
                           
                              Ir-rikorrent isostni f’dan ir-rigward li l-Bord Uniku ta’ Riżoluzzjoni wettaq applikazzjoni żbaljata tal-Artikolu 5(1)(a) tar-Regolament 2015/63 billi wettaq il-kalkoli tal-kontribuzzjonijiet dovuti mir-rikorrent, inkwantu ma ħax inkunsiderazzjoni l-applikazzjoni tal-passiv fi ħdan il-grupp.
                           
                        
            
                  2.
               
               
                  It-tieni motiv ibbażat fuq nuqqas ta’ istruttorja, fuq żball ta’ evalwazzjoni fattwali, ksur u applikazzjoni żbaljata tal-Artikolu 5(1)(f) tar-Regolament 2015/63 kif ukoll fuq il-ksur tal-prinċipji ta’ nondiskriminazzjoni u ta’ amministrazzjoni tajba.
                  
                              —
                           
                           
                              Ir-rikorrent isostni f’dan ir-rigward li l-Bord Uniku ta’ Riżoluzzjoni wettaq applikazzjoni żbaljata tal-Artikolu 5(1)(f) tar-Regolament 2015/63 billi ħoloq sitwazzjoni ta’ kontabbiltà doppja.
                           
                        
            
                  3.
               
               
                  It-tielet motiv ibbażat fuq l-aġir illegali ta’ organu tal-Unjoni li jagħti lok għar-responsabbiltà mhux kuntrattwali tiegħu, taħt l-Artikolu 268 TFUE.
                  
                              —
                           
                           
                              Ir-rikorrent isostni f’dan ir-rigward li l-aġir tal-Bord Uniku ta’ Riżoluzzjoni jġorr l-elementi kollha sa minn dejjem meħtieġa mill-ġurisprudenza Ewropea sabiex din it-talba titressaq, jiġifieri l-illegalità tal-aġir li bih l-istituzzjonijiet huma akkużati, dannu effettiv u rabta kawżali bejn l-aġir u d-dannu.
                           
                        
            
                  4.
               
               
                  Ir-raba’ motiv ibbażat, sussidjarjament u b’mod inċidentali, fuq il-ksur tal-prinċipji ta’ effettività, ta’ ekwivalenza u ta’ ugwaljanza fit-trattament, li jagħtu lok għan-nuqqas ta’ applikabbiltà tar-Regolament 2015/63.
                  
                              —
                           
                           
                              Ir-rikorrent isostni f’dan ir-rigward li l-kuntrarjetà eventwali bejn l-imsemmi regolament u s-sitwazzjoni tar-rikorrent tkun tikser il-prinċipji ddikjarati iktar ’il fuq inkwantu persuni li jkunu jinsabu fl-istess sitwazzjoni fattwali bħal Iccrea jkunu suġġetti għal tnaqqis fil-kontribuzzjonijiet, liema fatt jippreġudika illegalment is-sitwazzjoni tar-rikorrent u jkollu bħala konsegwenza li sitwazzjonijiet analogi jiġu ttrattati b’modi differenti.
                           
                        
            
         (1)  ĠU 2015, L 11, p. 44, u r-Rettifika fil-ĠU 2017, L 156, p. 38.